**DĖL PRITARIMO DALYVAUTI NARIO TEISĖMIS „BALTIJOS MIESTŲ SĄJUNGOS“ ORGANIZACIJOJE**

2020 m. lapkričio 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 42 punktu, Rokiškio rajono savivaldybės taryba n u s p r e n d ž i a:

1. Pritarti Rokiškio rajono savivaldybei dalyvauti nario teisėmis „Baltijos miestų sąjungos“ organizacijoje.

2. Apmokėti visas su naryste „Baltijos miestų sąjungoje“ susijusias išlaidas iš Rokiškio rajono savivaldybės biudžeto lėšų.

3. Paskelbti šį sprendimą Rokiškio rajono savivaldybės svetainėje.

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Justina Daščioraitė

Rokiškio rajono savivaldybės tarybai

**DĖL TEIKIAMO SPRENDIMO PROJEKTO „DĖL PRITARIMO DALYVAUTI NARIO TEISĖMIS „BALTIJOS MIESTŲ SĄJUNGOS“ ORGANIZACIJOJE“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – pritarti Rokiškio rajono savivaldybei dalyvauti nario teisėmis „Baltijos miestų sąjungos“ organizacijoje.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas.

**Sprendimo projekto esmė.**

Rokiškio rajono savivaldybė iš Baltijos miestų sąjungos prezidento, Kauno miesto savivaldybės mero pavaduotojo Manto Jurgučio gavo kvietimą prisijungti prie Baltijos miestų sąjungos (toliau – BMS). Šiandien BMS yra pagrindinis Baltijos jūros regiono miestų tinklas, sudarytas iš visų dešimties Baltijos jūros šalių. 1991 m. Gdanske įkurta BMS yra savanoriška, iniciatyvi organizacija, sutelkianti bendrą savo miestų potencialą saugiam, tvariam ir išmaniam Baltijos jūros regionui.

Kadangi BMS nariu gali tapti ne tik pakrantėje įsikūrę miestai, bet kiekvienas miestas, esantis Baltijos jūros regione, į BMS veiklos ir interesų spektrą patenka ne tik Baltijos jūros aplinkosauga, bet ir energetika, verslas ir užimtumas, planavimas, o taip pat ir kultūriniai, socialiniai, saugumo ir lyčių lygybės klausimai.

**BMS komisijos.** Didžiąją praktinio darbo dalį atlieka BMS komisijos: Kultūros miestai, Įtraukiantys ir sveiki miestai, Planuojantys miestai, Saugūs miestai, Protingi ir klestintys miestai, Tvarūs miestai, Jaunatviški miestai. Dalyvavimas komisijų, darbo grupių veikloje nėra reglamentuojamas. Optimaliausias pasirinkimas – dvi miestui aktualiausios Komisijos. Organizacija yra tarptautinė, todėl pageidautina, kad deleguoti asmenys darbui Komisijose gerai mokėtų anglų kalbą.

Taip pat yra įsteigta ir lyčių lygybės darbo grupė. 2013 m. įsteigta jaunimo užimtumo ir gerovės darbo grupė, kuri teikia žinias apie švietimo, integracijos ir ankstyvo mokymosi nutraukimo prevencijos metodus.

**BMS veikla šiandien.** Sukurtas forumas, kuris sustiprina bendradarbiavimą ir miestų plėtrą. Organizacijos nariai yra sukaupę įvairios patirties skirtingose srityse, pvz. energijos, aplinkos, išmanaus transporto, verslo ir t.t. ir šiais gerais sprendimais dalinasi regioniniu ir ES mastu.

Organizacijos komisijos yra geras tokio keitimosi žiniomis ir bendradarbiavimo platformos pavyzdys. Remiantis miestų patirtimi, komisijos posėdžiuose, vykstančiuose seminarų ir praktinių seminarų forma, nemokamai teikiamos konsultacijos ir paruošti taikyti sprendimai bei idėjos. Tokiuose susitikimuose dalyvauja kompetentingi miestų specialistai ir ekspertai. Pavyzdžiui, planavimo miestų komisijos narius kviečia miestas, turintis tam tikrų planavimo problemų. Jie sprendimus ruošia grupėse, o vėliau pateikia idėjas, kurias priimantis miestas gali lengvai panaudoti.

Baltijos miestų sąjungai priklauso šie miestai Lietuvoje – Gargždai, Jonava, Kaunas, Klaipėda, Palanga, Panevėžys, Tauragė.

Remiantis 2020 m. lapkričio 3 d. Rokiškio rajono savivaldybės Projektų rengimo ir įgyvendinimo koordinavimo grupės posėdžio protokolu Nr.26, balsų dauguma nutarta pritarti savivaldybės įstojimui į „Baltijos miestų sąjungos“ organizaciją ir įsipareigoti sumokėti metinį narystės mokestį.

**Galimos pasekmės, priėmus siūlomą tarybos sprendimo projektą:**

**teigiamos** – galimybė suaktyvinti tarptautinį bendradarbiavimą ir dalyvavimą tarptautiniuose projektuose, pritraukti daugiau lėšų iš tarptautinių projektų įvairioms sritims.

**neigiamos** – nenumatyta.

**Kokia sprendimo nauda Rokiškio rajono gyventojams.**

Organizacijos nariai yra tarptautinių ES finansuojamų projektų lyderiai ir partneriai, Sąjunga padeda ieškoti partnerių ir platina informaciją apie projektus. Atsiranda galimybės aktyviam tarptautiniam bendradarbiavimui su 70 miestų, esančių Danijoje, Estijoje, Suomijoje, Norvegijoje, Švedijoje, Vokietijoje, Latvijoje, Rusijoje, Lenkijoje ir Lietuvoje. Rokiškio rajono savivaldybė ieško partnerių Skandinavijoje, todėl narystė galėtų padėti juos rasti ir tokiu būdu atvertų galimybes dalyvauti tarptautiniuose projektuose su Skandinavijos šalimis.

**Finansavimo šaltiniai ir lėšų poreikis**.

Lėšų poreikis – metinis narystės mokestis – 2400 Eur, išvykų į organizacijos Generalinės konferencijos susirinkimus dalyvio mokestis (nariams – pusė sumos) bei vykimo išlaidos į kitus organizuojamus renginius, seminarus (priklausomai nuo vykstančių asmenų skaičiaus ir susitikimų vietos). Visos su naryste „Baltijos miestų sąjungos“ organizacijoje susijusios išlaidos bus dengiamos iš Rokiškio rajono savivaldybės biudžeto lėšų.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo, investicijų ir viešųjų pirkimų skyriaus Justina Daščioraitė

vyr. specialistė